Γνωμοδότηση της Οικονομικής και Κοινωνικής Επιτροπής για:

- την "Πρόταση Οδηγίας του Ευρωπαϊκού Κοινοβουλίου και του Συμβουλίου σχετικά με την προώθηση της χρήσης βιοκαυσίμων για τις μεταφορές" και

- την "Πρόταση Οδηγίας του Συμβουλίου για την τροποποίηση της οδηγίας 92/81/ΕΟΚ όσον αφορά τη δυνατότητα εφαρμογής μειωμένου συντελεστή ειδικού φόρου κατανάλωσης σε ορισμένα πετρελαιοειδή που περιέχουν βιοκαύσιμα και στα βιοκαύσιμα"

(COM(2001) 547 τελικό - 2001/265 (COD) - 2001/266 (CNS))

(2002/C 149/03)

Στις 18 Ιανουαρίου 2002 και σύμφωνα με το άρθρο 80(2) της Συνθήκης περί ιδρύσεως της Ευρωπαϊκής Οικονομικής Κοινότητας, το Συμβούλιο αποφάσισε να ζητήσει τη γνωμοδότηση της Οικονομικής και Κοινωνικής Επιτροπής για τις ανωτέρω προτάσεις.

Το τμήμα "Μεταφορές, ενέργεια, υποδομές και κοινωνία των πληροφοριών", στο οποίο ανατέθηκε η προετοιμασία των σχετικών εργασιών, της ΟΚΕ επεξεργάστηκε τη γνωμοδότησή του στις 5 Απριλίου 2002 με βάση την εισηγητική έκθεση του κ. Wilkinson.

Η Ευρωπαϊκή Οικονομική και Κοινωνική Επιτροπή, κατά την 390ή σύνοδο ολομέλειας στις 24 και 25 Απριλίου 2002 (συνεδρίαση της 25ης Απριλίου), υιοθέτησε ομόφωνα την ακόλουθη γνωμοδότηση.

1. Εισαγωγή

1.1. Η Επιτροπή εξέδωσε μία ανακοίνωση και δύο σχέδια οδηγιών με θέμα τα εναλλακτικά καύσιμα. Τα έγγραφα αυτά περιέχονται στο έγγραφο(1). Οι δύο οδηγίες αποτελούν μία πρόταση για την προαγωγή της χρήσης βιοκαυσίμων και μία τρίτη που θα επιτρέψει στα κράτη μέλη να εφαρμόσουν μειωμένο συντελεστή φόρου κατανάλωσης στα βιοκαύσιμα.

1.2. Οι λόγοι που εκτίθενται στην πρόταση για την προαγωγή εναλλακτικών καυσίμων είναι το περιβάλλον καθώς και η βελτίωση της ασφάλειας του ενεργειακού εφοδιασμού της ΕΕ. Το σκεπτικό της πρότασης βάσει της οποίας επιτρέπεται (αλλά δεν επιβάλλεται) στα κράτη μέλη να εφαρμόζουν μειωμένο συντελεστή ειδικού φόρου κατανάλωσης είναι να καταστούν ανταγωνιστικά τα βιοκαύσιμα, δεδομένου ότι κοστίζει περίπου 300 EUR περισσότερο για να αντικατασταθούν 1000 λίτρα ντίζελ από βιοκαύσιμο(2). Σύμφωνα με την Επιτροπή, για να ανταγωνισθεί επί ίσοις όροις τα καύσιμα με βάση το πετρέλαιο, η τιμή πετρελαίου θα πρέπει να κυμαίνεται περίπου σε 70 EUR ανά βαρέλι(3).

1.3. Προτείνεται να επιβληθεί στα κράτη μέλη να διασφαλίζουν ένα ορισμένο ποσοστό βιοκαυσίμων (αρχικά 2 % του συνόλου, αλλά που θα αυξάνεται συν τω χρόνω) των μεταφορικών καυσίμων που πωλούνται στην επικράτειά τους έως το 2005. Μετά από σχετική εξέταση της Επιτροπής που θα γίνει πριν από τα τέλη του 2006, θα τεθεί σε εφαρμογή μία δεύτερη φάση η οποία θα υποχρεώνει τα κράτη μέλη να διασφαλίζουν ότι όλα τα καύσιμα μεταφοράς που πωλούνται θα περιέχουν βιοκαύσιμα. Σκοπός της φάσεως αυτής είναι να επιτευχθεί κατά 20 % η υποκατάσταση των συμβατικών καυσίμων έως το 2020, 8 % των οποίων θα είναι βιοκαύσιμα(4).

1.4. Η Επιτροπή πιστεύει ότι τα αναμεμιγμένα καύσιμα έως 15 % για την βενζίνη και 5 % για το ντίζελ μπορούν να χρησιμοποιούνται από ορισμένα αυτοκίνητα χωρίς να υφίσταταται ανάγκη σημαντικών αλλαγών. Τα οχήματα που μπορούν να χρησιμοποιούν "καθαρά" βιοκαύσιμα θα περιοριστούν ως επί το πλείστον στα οχήματα δημόσιων μεταφορών και τα ταξί, επί ορισμένα χρόνια(5).

2. Γενικές παρατηρήσεις

2.1. Η ΟΚΕ επικροτεί τη βάση της προτάσεως, δηλαδή την αντικατάσταση ορισμένων φυσικών καυσίμων από εναλλακτικά καύσιμα προερχόμενα από ανανεώσιμες πηγές ενέργειας. Επισημαίνει ότι σημαντική ποικιλία εναλλακτικών καυσίμων ήδη βρίσκονται στο στάδιο ανάπτυξης ή χρησιμοποιούνται. Επικροτεί τις δυνατότητες διαφοροποίησης στη γεωργία και την αύξηση της απασχόλησης που εξηγούνται στην πρόταση καθώς και τα προβλεπόμενα οφέλη για το περιβάλλον ιδίως με την καταπολέμηση των κλιματολογικών αλλαγών και την αυξημένη ασφάλεια του εφοδιασμού.

2.2. Η ΟΚΕ επισημαίνει ότι τα σχετικά στοιχεία ποικίλλουν σε μεγάλο βαθμό ανάλογα με τις μελέτες απ' όπου προέρχονται, αναγνωρίζει όμως τις προσπάθειες που κατέβαλλε η Επιτροπή για να παράσχει βάσιμα στοιχεία. Η ΟΚΕ θεωρεί ότι απαιτείται περισσότερη εργασία για να ανακαθοριστούν τα στοιχεία που παρέχονται, να εξασφαλιστεί καλύτερη πληροφόρηση όσον αφορά το ενδεχόμενο κόστος και για να διασαφηνιστούν ορισμένες περιβαλλοντικές, τεχνικές και οικονομικές πτυχές. Ιδιαίτερο μέλημα της ΟΚΕ είναι η εξισορρόπηση των θετικών επιπτώσεων επί του περιβάλλοντος (με την ίδια πάντα μεθοδολογία) που θα προκύψουν από τις προτάσεις.

2.3. Η πρόταση καλύπτει έναν πολυσύνθετο τομέα στον οποίον εμπλέκονται στοιχεία πολλών πολιτικών της ΕΕ (περιβάλλον, γεωργία, φορολογία κ.λπ.) καθώς επίσης και έναν τομέα όπου οι τεχνικές εξελίξεις είναι πολυάριθμες. Έχει σημασία να παρακολουθηθούν εκ του σύνεγγυς οι εξελίξεις για να εξασφαλιστεί η καλύτερη δυνατή και αποτελεσματικότερη επίτευξη των στόχων που τίθενται. Και αυτό έχει ιδιαίτερη σημασία λόγω των δαπανών που συνεπάγεται σε μία εποχή όπου σχεδιάζεται τόση μεγάλη επένδυση κατά την επόμενη δεκαετία για την παραγωγή καυσίμων άνευ θείου(6).

3. Ειδικές παρατηρήσεις

3.1. Ελαστικότητα

3.1.1. Όπως αναφέρθηκε προηγουμένως, αναπτύσσονται ή βρίσκονται στο στάδιο ανάπτυξης πολλά είδη εναλλακτικών καυσίμων(7). Δεν είναι εφικτό να προβλεφθεί με ακρίβεια με ποια ταχύτητα θα πραγματοποιηθούν οι εξελίξεις αυτές στους περισσότερους τομείς ή ποια θα είναι τα οφέλη από περιβαλλοντικής ή οικονομικής σκοπιάς. Επικροτείται συνεπώς το εγχείρημα της Επιτροπής να παρακολουθήσει από κοντά όλες τις εξελίξεις.

3.1.2. Επιπλέον, η τρέχουσα κατάσταση όσον αφορά τα εναλλακτικά καύσιμα διαφέρει από κράτος μέλος σε κράτος μέλος. Οι στόλοι των μεταφορικών τους μέσων είναι εξίσου πολύ διαφορετικοί. Τα διάφορα κράτη θα ευνοήσουν διαφορετικές λύσεις. Έχει σημασία επομένως να παραχωρηθεί στα κράτη μέλη η μέγιστη ευκαμψία για να αντιμετωπίσουν τον γενικότερο στόχο. Αυτό σημαίνει ότι επιτρέπονται όλα τα είδη ανανεώσιμων καυσίμων για την επίτευξη ενός συμφωνημένου στόχου για κάθε κράτος μέλος, με την προϋπόθεση πάντα ότι η ελαστικότητα δε θα οδηγήσει ορισμένα κράτη μέλη να μην επιτύχουν το στόχο τους, και υπό τον όρο ότι δεν θα προκληθούν στρεβλώσεις στην εσωτερική αγορά.

3.1.3. Στο γενικότερο πλαίσιο της ενεργειακής πολιτικής της ΕΕ, η ποικιλία έχει το προσόν να παρέχει δυνατότητες αναπτύξεως και επενδύσεως σε ανανεώσιμα καύσιμα που θα απορρέουν από διάφορες λύσεις και να καθιστά τις δυνάμεις της αγοράς ικανές να διαδραματίσουν εδώ σημαντικότερο ρόλο.

3.1.4. Ενώ η Επιτροπή προβλέπει ότι η εμπορία βιοκαυσίμων μεταξύ των κρατών μελών θα είναι η μελλοντική κατεύθυνση, η ΟΚΕ θέτει το ερώτημα μήπως ένας από τους πιθανούς τρόπους μεγιστοποίησης της ελαστικότητας, θα ήταν η συγκεκριμένη στοχοθέτηση για κάθε κράτος μέλος (όπως προτείνεται) αλλά με γνώμονα ένα "πρότυπο εκπομπών" που θα επιτρέπει στα κράτη μέλη να ενεργούν με ελαστικότητα όσον αφορά την επίτευξη των στόχων τους. Η σφαιρική επίπτωση για την ΕΕ θα είναι η αυτή (όσον αφορά τις εκπομπές, την ασφάλεια και την απασχόληση) και θα απαιτείται επιπλέον από κάθε κράτος μέλος να επιτύχει τον ατομικό του στόχο. Πρέπει όμως κάθε κράτος μέλος να έχει μεγαλύτερη ευκαμψία όσον αφορά την επίτευξη του στόχου αυτού.

3.1.5. Η πρόταση η οποία θα αναθεωρηθεί το 2006 για την υποχρεωτική χρήση μείγματος βιοκαυσίμων σε κάθε τύπο καυσίμου που πωλείται θα έχει ως αποτέλεσμα την ελάττωση της ελαστικότητας και γι' αυτό απαιτείται περαιτέρω ανάλυση.

3.2. Περιβάλλον

3.2.1. Το σημαντικότερο όφελος όπως υποστηρίζεται έντονα από την ΟΚΕ, θα είναι η αντικατάσταση ορισμένων ορυκτών καυσίμων από ανανεώσιμα καύσιμα. Στην οδηγία πρέπει να γίνει σαφές ότι τα "ανανεώσιμα" καύσιμα είναι το κλειδί για καλύτερα περιβαλλοντικά αποτελέσματα και για την ασφάλεια του εφοδιασμού, περισσότερο από τα "εναλλακτικά" καύσιμα. Θα υπάρξουν ευχάριστες μειώσεις αποβλήτων σε εξειδικευμένες περιοχές (π.χ., με τη χρήση απόβλητων ελαίων και λιπαντικών - έως 3 εκατομμύρια τόνους ετησίως στην ΕΕ - ως δευτερεύουσα βιομάζα).

3.2.2. Σε ό,τι αφορά τα βιοκαύσιμα, η επίπτωση επί του διοξειδίου του άνθρακα και άλλων εκπομπών καταρχάς θα είναι περιορισμένη, λόγω των περιορισμένων ποσοτήτων που χρησιμοποιούνται.

3.2.3. Υπάρχουν συγκρουόμενες απόψεις ως προς τα περιβαλλοντικά οφέλη που θα προκύψουν από τα βιοκαύσιμα, παρά το γεγονός ότι σύμφωνα με την Επιτροπή οι περισσότερες μελέτες είναι θετικές επ' αυτού. Δεδομένου ότι πρώτος στόχος της πρότασης είναι η ωφέλεια του περιβάλλοντος, έχει ζωτική σημασία να εξασφαλισθεί η καλύτερη δυνατή πληροφόρηση για την πτυχή αυτή και απαιτείται περαιτέρω μελέτη.

3.3. Γεωργία(8)

3.3.1. Η πρόταση προβλέπει δυνατότητες γεωργικής ποικιλίας που επικροτούνται μαζί με την τόνωση των αγροτικών οικονομιών. Εν τούτοις, η πρόταση δεν αναφέρει το γεγονός ότι είναι πολύ πιθανόν σημαντικό τμήμα των απαιτήσεων σε βιοκαύσιμα να εξασφαλίζονται από σχετικές συναλλαγές με τις τρίτες χώρες. Ενώ ορισμένες αναπτυσσόμενες χώρες μπορούν να επωφεληθούν εξ αυτού, οι μεγαλύτερες δυνατότητες θα παρασχεθούν κατά πιθανότητα στις ΗΠΑ και τη Βραζιλία. Το δυναμικό των χωρών αυτών στο συγκεκριμένο τομέα είναι σημαντικό και η παραγωγική τους κλίμακα θα καταστήσει τις τιμές τους ελκυστικές. Αυτό θα έχει σημαντική επίπτωση στην προβλεπόμενη αύξηση της απασχόλησης. Από την άλλη πλευρά, η εξαγωγή βιοκαυσίμων της ΕΕ θα καταστεί συν τω χρόνω επίσης μία ελκυστική δυνατότητα. Η ΟΚΕ θα ήθελε να τονίσει ότι η ανάπτυξη της γεωργίας προκειμένου να παράγει μεγαλύτερη βιομάζα δεν θα πρέπει να μειώσει τις προφυλάξεις που λαμβάνονται στην ΕΕ σχετικά με τους Γενετικά Τροποποιημένους Οργανισμούς.

3.3.2. Ένας άλλος υποσχόμενος τομέας μεσοπρόθεσμα είναι η χρησιμοποίηση δασικών ιζημάτων (και άλλων ειδών κυτταρίνης που περιέχουν πρώτες ύλες) για την παραγωγή βιοκαυσίμων. Όπως συμβαίνει και σε άλλους τομείς ανάπτυξης, και εδώ η ταχύτητα της προόδου θα εξαρτηθεί από τους πόρους που θα παρασχεθούν.

3.3.3. Οι εξελίξεις στον τομέα των βιοκαυσίμων θα αποτελέσουν ένα τμήμα μιας πολύ μεγαλύτερης εικόνας που θα περιλαμβάνει την ανάπτυξη της Κοινής Γεωργικής Πολιτικής (ΚΓΠ) και των πολιτικών της ΕΕ στον τομέα της ενέργειας. Θα περιλαμβάνει επίσης την εξισορρόπηση της χρήσης της γεωργικής γης μεταξύ της παραγωγής τροφίμων και άλλων χρήσεων. Εκτός των βιοκαυσίμων, η ΟΚΕ προτείνει ότι η παραγωγή ενέργειας από την καύση βιομάζας θα αποτελούσε έναν επιπλέον τρόπο για τη μείωση της κατανάλωσης ορυκτών καυσίμων με οικονομικό κόστος, ενώ παράλληλα θα ήταν επωφελής για τη γεωργία, το περιβάλλον και την ασφάλεια του εφοδιασμού.

3.4. Απασχόληση

3.4.1. Ενώ οι εκτιμήσεις όσον αφορά τις επιπτώσεις στην απασχόληση ποικίλλουν σε μεγάλο βαθμό, η παραγωγή βιοκαυσίμων χαρακτηρίζεται από σχετική ένταση εργασίας. Η Επιτροπή εκτιμά ότι για κάθε 1 % στη συνολική κατανάλωση καυσίμων στην ΕΕ που αντικαθίσταται από βιοκαύσιμα θα δημιουργούνται από 45000 έως 75000 νέες θέσεις, ως επί το πλείστον σε αγροτικές περιοχές (αλλά εδώ πρέπει να υπενθυμιστεί η παρατήρηση που διατυπώνεται στο σημείο 3.3.1). Η Επιτροπή επισημαίνει ότι η παραγωγή σιτηρών για βιοκαύσιμα θα διευκολύνει την απορρόφηση του γεωργικού τομέα των υποψήφιων χωρών που θα ενταχθούν στην ΕΕ. Θα υπάρξουν πολλές νέες (αλλά ως επί το πλείστον προσωρινές) θέσεις απασχόλησης για τη δημιουργία των απαραίτητων νέων υποδομών.

3.5. Ασφάλεια εφοδιασμού

3.5.1. Καθώς αυξάνεται ο αριθμός μεταφορικών μέσων στην ΕΕ, η ασφάλεια εφοδιασμού καυσίμων θα καθίσταται ολοένα και σημαντικότερη. Οι προτεινόμενες πολιτικές θα συγκρατήσουν ενδεχομένως ως έναν βαθμό τις τιμές πετρελαίου(9), αν και θα βοηθήσουν ασφαλώς την αυτάρκεια της ΕΕ. Επισημαίνεται ότι η ΕΕ διαθέτει σήμερα πλεόνασμα βενζίνης(10), που αποτελεί ευλόγως μια ασφάλεια του εφοδιασμού. Η αξία του καυσίμου ντίζελ βιολογικής προέλευσης για την ασφάλεια του εφοδιασμού πρέπει να ενθαρρυνθεί και να υποστηριχθεί με κάθε τρόπο.

3.6. Φορολογία

3.6.1. Οι δυνάμεις της αγοράς αναπόφευκτα θα έχουν σημαντικό ρόλο να διαδραματίσουν για την ενθάρρυνση της μεταβολής σε βιοκαύσιμα. Είναι σαφές ότι εάν δεν υπάρξει δυνατότητα ανταγωνιστικών τιμών για τα βιοκαύσιμα, συμπεριλαμβανομένων και των αναμεμιγμένων καυσίμων, στις τελικές τιμές που καταβάλλουν οι καταναλωτές, δεν θα υπάρξουν κίνητρα να δαπανηθούν τα σημαντικά ποσά που συνεπάγεται η χρησιμοποίηση περισσότερων βιοκαυσίμων. Η φορολογία είναι ο μόνος ρεαλιστικός τρόπος για την επίτευξη αυτού του σκοπού. Εντούτοις, η ΟΚΕ αμφιβάλλει κατά πόσον επαρκεί τουλάχιστον στα περισσότερα κράτη μέλη(11) η προτεινόμενη μεγίστη φορολογική μείωση 50 %. Ούτε είναι προφανής η ανάγκη αυτού του περιοριστικού μέτρου. Οι Υπουργοί Οικονομικών εξακολουθούν να έχουν πλήρη έλεγχο των τιμών που επιλέγουν. Αντικίνητρο αποτελεί επίσης και η άρση της τρέχουσας συμφωνίας να επιτραπεί η χρήση "αφορολόγητων" καθαρών βιοκαυσίμων.

3.6.2. Η ΟΚΕ θεωρεί ότι η πρόταση πρέπει απλά και μόνο να δίδει τη δυνατότητα στα κράτη μέλη να εφαρμόζουν οιοδήποτε συντελεστή ειδικού φόρου κατανάλωσης έως το μηδέν για τα στοιχεία βιοκαυσίμων που χρησιμοποιούνται στα καύσιμα που πωλούνται στην επικράτειά τους. Θα έχει σημασία επίσης τα κίνητρα αυτά να μην στρεβλώνουν τη συνολική αγορά αιθυλικής αλκοόλης η οποία έχει πολλές βιομηχανικές χρήσεις.

3.6.3. Για να συντελεσθεί πραγματική πρόοδος στο νέο αυτό βιομηχανικό τομέα, θα πρέπει να εξασφαλισθούν σταθερές συνθήκες λειτουργίας. Η ΟΚΕ διερωτάται κατά πόσον ο εξαετής "ορίζοντας σχεδιασμός" που προβλέπεται επαρκεί και θεωρεί ότι πρέπει να μελετηθεί η επέκτασή του.

3.7. Προώθηση

3.7.1. Τα φορολογικά κίνητρα είναι τα μόνα ειδικά μέτρα προώθησης που προτείνονται. Η ΟΚΕ προτείνει στην Επιτροπή και τα κράτη μέλη να προβούν σε μία εκστρατεία ενημέρωσης για να εξηγήσουν στο κοινό τα οφέλη από τη χρήση βιοκαυσίμων και των άλλων πηγών ανανεώσιμης ενέργειας.

3.8. Δαπάνες

3.8.1. Οι προτάσεις δεν παρέχουν συγκεκριμένη πληροφόρηση για τις πιθανές δαπάνες που απαιτούνται. Εάν είναι πολύ σημαντικές, αυτό μόνο θα μπορούσε να καταστήσει πολύ αισιόδοξο το προτεινόμενο χρονοδιάγραμμα. Η Επιτροπή θα πρέπει να συμπεριλάβει και μια δέουσα εκτίμηση των δαπανών στις προτάσεις της.

4. Συμπεράσματα

4.1. Η ΟΚΕ επικροτεί θερμώς τους στόχους των εν λόγω προτάσεων. Επικροτεί συγκεκριμένα τα οφέλη για το περιβάλλον που αναμένονται από τη μεγαλύτερη χρήση ανανεώσιμων καυσίμων και τις δυνατότητες για περαιτέρω γεωργική ποικιλία και για την μείωση της απόσυρσης γαιών από την καλλιέργεια στα πλαίσια της ΚΓΠ.

4.2. Το μέλημά της είναι να καταστούν όσο το δυνατόν ελαστικότερα τα μέσα επιτεύξεως των στόχων για τη χρήση βιοκαυσίμων, ώστε να λαμβάνονται υπόψη οι διαφορές που υφίστανται στα κράτη μέλη. Γι αυτό θα πρέπει να λαμβάνονται υπόψη τα διάφορα είδη ανανεώσιμων καυσίμων.

4.3. Η ΟΚΕ τονίζει ότι είναι αναγκαίο να εξασφαλισθεί στις νέες βιομηχανίες που είναι απαραίτητες για την επίτευξη των στόχων της ΕΕ ένα σταθερό περιβάλλον ανάπτυξης και μια οικονομική κατάσταση που θα ενθαρρύνει τους καταναλωτές να χρησιμοποιούν βιοκαύσιμα.

4.4. Δεδομένου ότι βασικό ρόλο για την αποδοχή των βιοκαυσίμων (και των άλλων ανανεώσιμων καυσίμων) θα διαδραματίσουν τα φορολογικά κίνητρα, η ΟΚΕ πιστεύει ότι δεν θα πρέπει να περιορισθεί από την Οδηγία η μείωση του ειδικού φόρου κατανάλωσης για τα εν λόγω καύσιμα και ότι θα πρέπει να είναι απολύτως στη διάκριση των κρατών μελών.

4.5. Η ΟΚΕ εκφράζει δυσαρέσκεια για την πολύ περιορισμένη πληροφόρηση σχετικά με τις ενδεχόμενες δαπάνες και καλεί την Επιτροπή να παράσχει τις δέουσες πληροφορίες για να καταστεί δυνατός ο σχεδιασμός και να διασαφηνιστεί η αποτελεσματικότητα από την άποψη του κόστους των προτάσεων.

4.6. Ένεκα των αμφιβολιών που εκφράζονται από ορισμένους σχετικά με τα οφέλη για το περιβάλλον που απορρέουν από τις προτάσεις αυτές, ζητείται από την Επιτροπή να διασφαλίσει ότι όλες οι διαθέσιμες μελέτες, παλαιές και μελλοντικές, έχουν αναθεωρηθεί και ενημερωθεί δεόντως.

Βρυξέλλες, 25 Απριλίου 2002.

Ο Πρόεδρος

της Οικονομικής και Κοινωνικής Επιτροπής

Göke Frerichs

(1) COM(2001) 547 τελικό.

(2) Αυτό σημαίνει ότι απαιτούνται 1100 λίτρα βιο-ντίζελ για την αντικατάσταση 1000 λίτρων κανονικού ντίζελ. Για την βενζίνη χρειάζονται 1000 λίτρα βιο-εθανόλης για να αντικατασταθούν 1000 λίτρα βενζίνης υπό τις συνθήκες μίξεως που επιτρέπονται στην ΕΕ (ανώτατο όριο 2,7 % οξυγόνου).

(3) Αυτό αντικατοπτρίζει τη σημερινή κατάσταση, αλλά οι οικονομίες κλίμακος θα μειώσουν εν καιρώ την τιμή σε 55 ευρώ ανά βαρέλι.

(4) Το υπόλοιπο 12 % προβλέπεται να απορρεύσει από το φυσικό αέριο και το υδρογόνο.

(5) Είναι ενθαρρυντικό το γεγονός ότι ολοένα και περισσότερα "Οχήματα Ελαστικού Καυσίμου", που χρησιμοποιούν μίγμα 85 % βιομεθανόλης, πωλούνται στις ΗΠΑ και τη Σουηδία, την πρότυπη αγορά της ΕΕ για την Ford. Μπορεί να συναχθεί ότι οι μεμονωμένοι καταναλωτές θα εξοικειωθούν με τα οχήματα ελαστικού καυσίμου γρηγορότερα από ότι αναμένεται. Για να είναι ανταγωνιστικά, θα πρέπει είτε να εξαιρεθεί από τον φόρο το στοιχείο βιομεθανόλης ή να επιχορηγηθεί το κόστος παραγωγής.

(6) Σημειωτέον ωστόσο, ότι η προσθήκη ελαιώδους μεθυλικού εστέρα μπορεί να αντισταθμίσει επιμελώς τη μείωση του επιπέδου του θείου στα καύσιμα.

(7) Τα βιοκαύσιμα (από ολοένα και μεγαλύτερο αριθμό ακατέργαστων υλών), το φυσικό αέριο (συμπεριλαμβανομένου του ντίζελ από φυσικό αέριο και των παραγώγων του μεθανόλης και διμεθυλαιθέρος), υδρογόνο και στοιχεία καυσίμων, ηλεκτρισμός, υγραέριο.

(8) Βλέπε την πρόσφατη γνωμοδότηση της ΟΚΕ με θέμα "Προώθηση σχεδίου φυτικών πρωτεϊνών στην Κοινότητα" (CES 26/2002).

(9) Χαμηλότερη ζήτηση πετρελαίου κατά 2 % θα σήμαινε μείωση της κατανάλωσης της ΕΕ κατά 4 δισεκατομμύρια βαρέλια περίπου ετησίως.

(10) Επισημαίνεται όμως ότι μόνο το 44 % των απαιτήσεων αργού πετρελαίου ικανοποιούνται από την ευρωπαϊκή παραγωγή.

(11) Σύμφωνα με την πρόταση το συστατικό βιοκαυσίμου ενός καυσίμου θα είναι εντελώς αφορολόγητο εφόσον αποτελεί 50 % του προϊόντος. Για καύσιμα των οποίων το συστατικό βιοκαυσίμου είναι μεγαλύτερο του 50 % δεν προβλέπονται περαιτέρω παραχωρήσεις.